## Rješenje o odobrenju prospekta o izdavanju 2.000.000,00 redovnih dionica na ime, privatnom ponudom, ukupne vrijednosti 200.000.000,00 kuna, pojedinačne vrijed­nosti 100,00 kuna po dionici Sunčanog Hvara

### NN 90/2005 (25.7.2005.), Rješenje o odobrenju prospekta o izdavanju 2.000.000,00 redovnih dionica na ime, privatnom ponudom, ukupne vrijednosti 200.000.000,00 kuna, pojedinačne vrijed­nosti 100,00 kuna po dionici Sunčanog Hvara

# KOMISIJA ZA VRIJEDNOSNE PAPIRE REPUBLIKE HRVATSKE

**1796**

Sukladno odredbama članka 12. stavak 1. točka 5.
i članka 22. stavak 2. Zakona o tržištu vrijednosnih papira (»Narodne novine«
broj 84/02), Komisija za vrijednosne papire Republike Hrvatske, na temelju zahtjeva
trgovačkog društva SUNČANI HVAR d.d., Hvar, Dolac b.b., zastupanog po
opunomoćeniku, trgovačkom društvu RAST d.o.o., Varaždin, R. Boškovića 20, kojeg
zastupa Mladen Ostrički, direktor, za odobrenje
prospekta o izdavanju dionica privatnom ponudom, na sjednici održanoj 14.
srpnja 2005. godine, donijela je

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu SUNČANI HVAR d.d., Hvar,
Dolac b.b., odobrava se prospekt o izdavanju 2.000.000,00 redovnih dionica na
ime, privatnom ponudom, ukupne vrijednosti 200.000.000,00 kuna, pojedinačne
nominalne vrijednosti 100,00 kuna po dionici.

2. Ovo rješenje objavit će se u »Narodnim
novinama«.

Obrazloženje

Trgovačko društvo SUNČANI HVAR d.d., Hvar, Dolac
b.b. (dalje u tekstu: Izdavatelj), zastupano po opunomoćeniku, trgovačkom
društvu RAST d.o.o., Varaždin, R. Boškovića 20, kojeg zastupa Mladen Ostrički, direktor, podnijelo je Komisiji za vrijednosne
papire Republike Hrvatske (dalje u tekstu: Komisija), 7. srpnja 2005. godine, sukladno
odredbi članka 22. stavak 1. Zakona o tržištu vrijednosnih papira (dalje u
tekstu: Zakon) i odredbi članka 2. stavak 1. Pravilnika o sadržaju zahtjeva i
prilozima za odobrenje prospekta i skraćenom prospektu (»Narodne novine« broj
118/03, dalje u tekstu: Pravilnik), Zahtjev za odobrenje prospekta o izdavanju
redovnih dionica privatnom ponudom te priloge propisane odredbom članka 3.
Pravilnika. Posljednju dopunu dokumentacije Komisija je zaprimila 11. srpnja
2005. godine, od kada se predmetni Zahtjev smatra urednim i potpunim.

Uvidom u priloženi prospekt, utvrđeno je da isti
sadrži sve Zakonom propisane podatke, a uvidom u javnobilježnički ovjeren
zapisnik s Glavne skupštine Izdavatelja, utvrđeno je da je Glavna skupština
Izdavatelja 17. lipnja 2005. godine donijela Odluku o povećanju temeljnog
kapitala uplatom u novcu izdavanjem novih dionica privatnim izdanjem i
isključenjem prava prvenstva dioničara pri upisu novih dionica u cijelosti.

Sukladno navedenoj Odluci skupštine Izdavatelja,
temeljni kapital Izdavatelja povećat će se s 331.097.100,00 kuna, za  200.000.000,00 kuna, na 531.097.100,00 kuna,
izdavanjem 2.000.000,00 redovnih dionica na ime, nominalne vrijednosti 100,00
kuna po dionici, privatnom ponudom, uplatom cjelokupnog uloga u novcu za nominalni
iznos, a na način kako je to predviđeno istom Odlukom Izdavatelja i odobrenim
prospektom.

Navedenom Odlukom Izdavatelja, isključuje se u
potpunosti pravo prvenstva ostalih dioničara Izdavatelja pri upisu dionica na
temelju navedene Odluke, a sukladno članku 308. stavak 4. Zakona o trgovačkim
društvima (»Narodne novine« broj 111/39, 34/99, 118/03 i 52/00 – Odluka
Ustavnog suda Republike Hrvatske). Nove dionice upisat će u cijelosti društvo
ORCO PROPERTY GROUP S.A., sa sjedištem u 8, Boulevard
Emmanuel Servais, L-2535
Luksemburg, Veliko Vojvodstvo Luksemburg, te ih uplatiti u novcu.

Sukladno navedenoj Odluci skupštine Izdavatelja,
upis i uplata dionica mora biti u potpunosti izvršena najkasnije u roku 30 dana
od dana donošenja navedene Odluke, s tim da je trgovačko društvo SUNČANI HVAR
d.d., Hvar, Dolac b.b., sukladno odredbi članka 24. stavak 2. Zakona, obvezno
potencijalnom ulagatelju dostaviti prospekt u roku od
15 dana od dana konačnosti ovoga rješenja.

Predmetno izdanje dionica smatrat će se
uspješnim ukoliko u navedenom roku za upis i uplatu dionica bude upisano i
uplaćeno 100,00% dionica izdanja.

Nadalje, utvrđeno je da su Zahtjevu priložene
potvrde o plaćenoj administrativnoj pristojbi i naknadi, sukladno odredbama članka
2. točke 24. Pravilnika o vrsti i visini administrativnih pristojbi i naknada
(»Narodne novine« broj 115/02 i 43/03).

Ocjenjujući utvrđeno činjenično stanje, Komisija
smatra da su ispunjeni uvjeti za odobrenje podnesenog prospekta o izdavanju
redovnih dionica trgovačkog društva SUNČANI HVAR d.d., Hvar, Dolac b.b.,
privatnom ponudom, te je riješeno kao u izreci.

Na temelju odredbe članka 8. stavka 4. Zakona,
ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku od 30 dana od dana primitka ovog rješenja.

Klasa: UP/I-450-08/05-02/98

Urbroj: 567-01/05-4

Zagreb, 14. srpnja 2005.

Predsjednik Komisije

**Miljenko** **Fičor,** v. r.

Rješenje, NN 90/2005-1796